Diari Oficial de la Generalitat Valenciana


Sumari del DOGV 3551, del 02-08-1999 (1999/7152)

DECRET 83/1999, de 30 de juliol, del Govern Valencià, pel qual aprova el Reglament Orgànic i Funcional de la Presidència de la Generalitat.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/07/30/83/dof/vci/html**

### Dades del document

Número de DOGV
:   3551

Data del DOGV
:   02-08-1999

Secció del DOGV
:   I. DISPOSICIONS GENERALS

Número del document
:   1999/7152


Data del document
:   30-07-1999

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * Presidència de la Generalitat
    * administració regional
    * legislació
    * reglament intern

DECRET 83/1999, de 30 de juliol, del Govern Valencià, pel qual aprova el Reglament Orgànic i Funcional de la Presidència de la Generalitat. [1999/7152]
  
El Decret 80/1999, de 23 de juliol, del Govern Valencià, va determinar el nombre i la denominació de las conselleries actuals, i hi desapareix la fins aleshores Conselleria de Presidència.
  
El Decret 13/1999, de 30 de juliol, del president de la Generalitat Valenciana, assigna les competències a la Presidència i en delega, algunes, en els vicepresidents del Govern Valencià.
  
En conseqüència, es fa necessari dictar una nova norma que adeqüe l'actual estructura orgànica i funcional de la Presidència a les circumstàncies assenyalades.
  
Per tot això, de conformitat amb el que estableixen els articles 35.f) i 70 de la Llei 5/1983, de 30 de desembre, de Govern Valencià, a proposta del seu president, i amb la deliberació prèvia del Govern Valencià, en la reunió del dia 30 de juliol de 1999,
  
DECRETE
  
Títol I
  
Capítol I
  
El president
  
Article 1
  
Al president de la Generalitat Valenciana, com el més alt representant de la Generalitat Valenciana, corresponen les funcions establertes en l'article 14 de la Llei de Govern Valencià.
  
Article 2
  
El president de la Generalitat Valenciana, en la seua condició de representant ordinari de l'Estat a la comunitat autònoma, promulga, en nom del rei, les lleis de la Generalitat Valenciana.
  
Article 3
  
El president de la Generalitat Valenciana, com a president del Govern Valencià, dirigeix i coordina les accions de govern sense perjudici de les atribucions i responsabilitats de cada conseller.
  
Article 4
  
Els òrgans directius de suport de la Presidència de la Generalitat Valenciana són els següents:
  
- Vicepresidència del Consell.
  
- Sotssecretaria del Director del Gabinet del President.
  
- Secretaria General
  
Article 5
  
Les vicepresidències regulades en els títols II i III del present reglament exerceixen les funcions instrumentals allí assignades i les competències materials que li assigne la Presidència.
  
Capítol II
  
Sotssecretaria del Director del Gabinet del President
  
Article 6
  
La Sotssecretaria del Director del Gabinet del President té assignades les competències i funcions següents:
  
1. L'assistència directa i personal al president de la Generalitat Valenciana. Independentment de les unitats orgànicament dependents de la direcció del gabinet, incumbeix a aquest la direcció en la coordinació de totes aquelles unitats, tant de la pròpia Presidència, com de les conselleries, que participen directament o indirecta en la programació o desenvolupament d'actes en què intervinga la Presidència de la Generalitat Valenciana.
  
2. La coordinació i impuls de l'acció interdepartamental del Govern.
  
3. El titular de la Direcció del Gabinet tindrà rang de sotssecretari.
  
Article 7
  
1. La Direcció del Gabinet del President s'estructura en la Sotsdirecció del Gabinet del President.
  
2. La Sotsdirecció del Gabinet del President, amb rang de direcció general, realitzarà les funcions de suport al Gabinet del President i les que el director del gabinet li assigne.
  
3. De la Sotsdirecció del Gabinet del President dependrà l'Àrea d'Organització i Gestió.
  
4. L'Àrea d'Organització i Gestió, té atribuïda la coordinació interna de l'agenda del president, així com la direcció de protocol que requereixen els actes de caràcter representatiu del president de la Generalitat i dels consellers. Alhora, gestionarà tots els assumptes concernents a la Presidència de la Generalitat Valenciana.
  
Capítol III
  
De la Secretaria General
  
Article 8
  
El secretari general, amb rang de sotssecretari, a més a més de les funcions i competències que els òrgans superiors els encomanen, així com les establertes en els articles 74 i 75 de la Llei 5/1983, de 30 de desembre, de Govern Valencià, o altra normativa que li siga d'aplicació, tindrà les següents:
  
1. Direcció del Registre General de la Presidència
  
2. Gestió de l'arxiu, cura del procés i emmagatzematge de totes les dades i documentació necessaris per al correcte funcionament dels serveis, així com l'actualització periòdica de l'inventari de béns i material de la Presidència.
  
3. Organització i control dels assumptes generals de la Presidència.
  
4. Gestió dels convenis i acords de col·laboració que la Presidència haja de proposar al Govern Valencià, per a la seua subscripció amb entitats públiques o privades, efectuant el consegüent seguiment.
  
5. Tramitació necessària per a la publicació dels actes o disposicions de la Presidència en el Diari Oficial de la Generalitat Valenciana.
  
6. Gestió dels expedients disciplinaris.
  
7. Implantació de sistemes i tecnologies de la informació i les telecomunicacions per al seu ús en els assumptes propis de la Presidència, així com la normalització dels aspectes dels procediments administratius que tinguen incidència en els sistemes d'informació.
  
8. Assessorament jurídic.
  
Article 9
  
1. Sota la dependència del secretari general es troben les delegacions territorials d'Alacant, Castelló i València.
  
2. Al capdavant d'aquestes figura el delegat territorial.
  
Article 10
  
El delegat territorial del Govern és el representant permanent del Govern Valencià en la província, i exerceix la superior direcció dels serveis perifèrics de l'administració autonòmica. Sota la seua dependència està el secretari de la Delegació Territorial del Govern, que té la direcció dels serveis territorials de la Presidència, que serviran de suport administratiu i tècnic de la Delegació Territorial del Govern Valencià.
  
Article 11
  
El delegat territorial del Govern és executor de la política del Govern Valencià a la província i, com a tal, té atribuïdes les facultats següents:
  
a) Impulsar i coordinar l'activitat de l'administració de la Generalitat Valenciana a la província.
  
b) Actuar com a òrgan de comunicació, col·laboració i cooperació amb les administracions central i local de la província, sense perjudici d'altres mecanismes de cooperació i col·laboració legalment prevists.
  
c) Informar i, si fa el cas, proposar al Govern les inversions públiques a la província, impulsant i controlant la seua realització.
  
d) Transmetre i executar, si fa el cas, els mandats i les directrius que reba del Govern Valencià o dels titulars de les distintes conselleries.
  
e) Presidir el plenari i, si fa el cas, les comissions delegades de la Comissió Territorial de Coordinació del Govern Valencià.
  
Article 12
  
El delegats territorials del Govern podran informar les propostes de nomenament dels directors territorials de les distintes conselleries i del secretari de la delegació territorial a la seua província, i hauran de ser informats prèviament dels seus nomenaments.
  
Article 13
  
1. La Comissió Territorial de Coordinació és l'òrgan col·legiat d'assistència al delegat territorial del Govern en les funcions d'orientació, impuls, coordinació i fiscalització de l'activitat dels òrgans territorials de l'administració de la Generalitat Valenciana.
  
2. La Comissió Territorial de Coordinació serà presidida pel delegat territorial del Govern, i funcionarà en ple i en comissions delegades.
  
Article 14
  
1. El Ple de la Comissió Territorial de Coordinació estarà constituït per tots els directors territorials de las conselleries que radiquen a la província i hi actuarà com a secretari el secretari de la Delegació Territorial del Govern o funcionari de carrera del grup A que designe el seu titular. En defecte del director territorial en alguna de les conselleries, formarà part de la comissió un cap de servei dels serveis territorials d'aqueixa conselleria designat pel seu òrgan competent.
  
2. El president de la comissió podrà convocar a les reunions de la comissió altres caps dels serveis territorials de l'administració o dels seus organismes autònoms, per tal que informen sobre assumptes concrets de la seua competència.
  
Article 15
  
Són funcions de la Comissió Territorial de Coordinació en ple:
  
a) Coordinar les competències i activitats de les distintes conselleries en l'àmbit provincial.
  
b) Elaborar els plans conjunts de necessitats de les unitats provincials de l'administració de la Generalitat Valenciana en allò que afecta a personal, material i immobles.
  
c) Informar els programes d'inversió de la Generalitat Valenciana a la província, a fi de comprovar-ne l'adequació a la política general del Govern Valencià a la província.
  
d) Estudiar i analitzar els programes d'actuació i les actuacions concretes de les direccions territorials, organismes autònoms i empreses públiques de la Generalitat Valenciana, en aquells casos en què ho decidesca el president de la comissió.
  
e) Assessorar el delegat territorial del Govern en totes les qüestions, matèries o assumptes que aquest determine.
  
f) Informar o resoldre sobre tots els assumptes que li siguen atribuïts per mandat específic o disposicions de caràcter general del Govern Valencià.
  
Títol II
  
Capítol I
  
El vicepresident primer
  
Article 16
  
En l'exercici de les seues funcions de direcció, coordinació i impuls de les tasques, plans i programes que lo siguen encomanats, el vicepresident primer estarà assistit per un gabinet. Es podran constituir els òrgans assessors que es considere convenient en relació amb matèries i serveis específics.
  
Article 17
  
Depenen de la Vicepresidència Primera els òrgans directius següents:
  
- Sotssecretaria de Turisme.
  
- Sotssecretaria de Relacions Institucionals.
  
Capítol II
  
Sotssecretaria de Turisme
  
Article 18
  
1. La Sotssecretaria de Turisme és l'òrgan al qual correspon el control i la supervisió de l'activitat i el funcionament de l'Agència Valenciana del Turisme, així com l'establiment de les directrius generals de la política turística a desenvolupar per l'ens públic; la superior direcció del personal funcionari adscrit a l'agència, sense perjudici de les competències pròpies de la Secretaria General de la conselleria, i l'elaboració de propostes de normativa turística dirigides a l'ordenació, desenvolupament i millora del sector turístic.
  
2. El sotssecretari de Turisme té la representació amb caràcter nat de la Presidència de la citada Agència Valenciana del Turisme.
  
3. De la Sotssecretaria de Turisme dependran orgànicament els serveis territorials d'Alacant, Castelló i València, adscrits funcionalment a l'Agència Valenciana del Turisme.
  
Capítol III
  
Sotssecretaria de Relacions Institucionals
  
Article 19
  
La Sotssecretaria de Relacions Institucionals té atribuïdes les competències de programació, impuls y execució de la política de la Presidència, dins del marco constitucional i estatutari, en les relacions del Govern Valencià i la seua administració amb les altres institucions de l'àmbit territorial de la Comunitat Valenciana, així com amb l'Estat, amb els organismes de la Unió Europea, amb altres entitats territorials i amb organitzacions interregionals i internacionals. A l'efecte, li competeix especialment la gestió dels programes propis de les oficines de la Generalitat Valenciana a Madrid i Brussel·les.
  
També té com a missió coordinar els projectes emblemàtics impulsats per la Generalitat, com Terra Mítica, Ciutat de les Arts i les Ciències, Projecte Cultural de Castelló o la Ciutat de la Llum.
  
Article 20
  
La Sotssecretaria de Relacions Institucionals es compon dels òrgans següents:
  
- Direcció General de Desenvolupament Autonòmic i Relacions amb l'Estat.
  
- Direcció General de Cooperació al Desenvolupament.
  
- Direcció General de Relacions Externes.
  
- Direcció General de l'Oficina de Brussel·les.
  
- Direcció General de l'Oficina de Madrid.
  
- Direcció General de Coordinació de Projectes.
  
Títol III
  
Capítol I
  
El vicepresident segon
  
Article 21
  
Correspon al vicepresident segon la presidència de la Comissió de Secretaris Generals, així com qualsevol altra competència que li encomane l'ordenament jurídic o li delegue el president.
  
Article 22
  
Alhora, li correspon el foment del trànsit de la Comunitat Valenciana cap a la societat de la informació mitjançant l'impuls d'iniciatives i projectes relacionats amb aquesta matèria; així com la canalització dels recursos econòmics derivats de l'eix estratègic "Societat de la Informació", inclosos en els Plans de Desenvolupament Regional i en el marc dels Fons Estructurals Comunitaris assignats a la Comunitat Valenciana, i la relació amb els operadors de telecomunicacions que operen en cada moment en l'àmbit de la Comunitat Valenciana.
  
Article 23
  
En l'exercici de les seues funcions de direcció, coordinació i impuls de les tasques, plans i programes que li siguen encomanats, el vicepresident segon estarà assistit per un gabinet. Es podran constituir els òrgans assessors que es considere convenient en relació amb matèries i serveis específics.
  
Article 24
  
Depenen de la Vicepresidència Segona els òrgans directius següents:
  
- La Sotssecretaria del Secretariat del Govern i Relacions amb les Corts.
  
- La Sotssecretaria del Portaveu del Govern i de Comunicació.
  
- La Sotssecretaria de Planificació i Estudis.
  
- El Gabinet Jurídic de la Generalitat.
  
Capítol II
  
La Sotssecretaria del Secretariat del Govern
  
 i Relacions amb les Corts
  
Article 25
  
1. La Sotssecretaria del Secretariat del Govern i Relacions amb les Corts, és el centre directiu de l'administració de la Generalitat Valenciana al qual correspon, a més de les que establisquen altres normes, les següents funcions:
  
a) La comunicació entre el Govern Valencià i les Corts Valencianes i l'assistència continuada en les matèries d'índole parlamentària.
  
b) El règim jurídic i pressupostari dels convenis que subscriga l'administració autonòmica
  
c) La coordinació de la difusió de la informació juridicoadministrativa del Govern Valencià, i la direcció del Centre d'Informació i Documentació Juridicoadministrativa de la Generalitat Valenciana.
  
d) El suport tècnic i administratiu al secretari del Govern Valencià, així com la infraestructura administrativa del Govern Valencià i la revisió i tramitació dels documents destinats a la inserció en el Diari Oficial de la Generalitat Valenciana.
  
e) La coordinació i autorització de les publicacions dels distints departaments del Govern Valencià i, en particular, l'edició del Diari Oficial de la Generalitat Valenciana.
  
2. La Sotssecretaria del Secretariat del Govern i Relacions amb les Corts s'estructura en les següents unitats:
  
- Àrea de Relacions amb les Corts. Li correspon prestar assistència tècnica i jurídica al Govern Valencià en les reunions de la Junta de Portaveus, així com la coordinació de les intervencions dels consellers davant del ple i les comissions de les Corts i en general el requeriment i gestió, si s'escau, de l'acció del Govern Valencià davant les Corts Valencianes.
  
- Àrea del Gabinet de Coordinació Interdepartamental. Exerceix la secretaria administrativa de les comissions interdepartamentals i delegades del Govern Valencià, elabora les actes de les seues sessions i efectua el seguiment de l'evolució dels òrgans col·legiats de la Generalitat Valenciana i d'aquells en què aquesta tinga representació. Gestiona el Registre de Convenis conforme al Decret 20/1993, de 8 de febrer, del Govern Valencià, i el Centre d'Informació i Documentació Juridicoadministrativa de la Generalitat Valenciana.
  
- Àrea de la Secretaria Administrativa del Govern Valencià. Gestiona els assumptes que han de sotmetre's a la Comissió de Secretaris Generals i al Govern Valencià; formalitza els decrets i acords aprovats pel Govern Valencià, i elabora les actes de les sessions del Govern Valencià. Tramita les sol·licituds de dictamen al procedent òrgan suprem consultiu per part del president de la Generalitat Valenciana i del Govern Valencià. Revisa i tramita els documents destinats a la inserció en el Diari Oficial de la Generalitat Valenciana.
  
- Àrea de Publicacions. Coordina i autoritza les edicions i publicacions promogudes per les conselleries i organismes i entitats que en depenen. Confecciona i edita el Diari Oficial de la Generalitat Valenciana. D'aquesta àrea depèn la gestió del fons editorial i la distribució comercial de les publicacions de la Generalitat Valenciana.
  
Capítol III
  
La Sotssecretaria del Portaveu del Govern i Comunicació
  
Article 26
  
1. La Sotssecretaria del Portaveu del Govern i Comunicació és l'òrgan directiu que programa, impulsa i executa la política en matèria de relacions del Govern Valencià amb els mitjans de comunicació social amb caràcter general, i en especial, en allò que es refereix a l'emissió de la informació institucional i de govern. En matèria de publicitat institucional i anuncis oficials, té encomanades les competències de procurar l'homogeneïtzació de la imatge de la Generalitat Valenciana.
  
2. La Sotssecretaria del Portaveu del Govern i Comunicació s'estructura en els òrgans directius següents:
  
- La Direcció General de Comunicació
  
- La Direcció de Premsa del President
  
- L'Oficina del Portaveu.
  
Article 27
  
Correspon a la Direcció General de Comunicació:
  
1. La Direcció General de Comunicació, que dependrà directament del sotssecretari del Portaveu del Govern i Comunicació, és l'òrgan directiu que té atribuïda la gestió del règim jurídic dels mitjans de comunicació social, i també la preparació, investigació i desenvolupament legislatiu de la comunicació social en el marc de les normes bàsiques de l'Estat i de la Unió Europea. Al mateix temps, assumeix la tutela administrativa derivada de l'aplicació de la Llei de la Radiotelevisió Valenciana i altres lleis concurrents.
  
En matèria de publicitat institucional i anuncis oficials, aquesta direcció general té encomanada la coordinació, supervisió i autorització prèvia de les campanyes publicitàries i contractacions i insercions d'aquest caràcter, produïdes en l'àmbit del Govern Valencià i organismes i entitats dependents de les seues conselleries.
  
2. En particular, la Direcció General de Comunicació té encomanades les funcions següents:
  
a) La inspecció i control, i també la redacció dels oportuns informes, pel que fa als continguts de Radiotelevisió Valenciana i dels serveis de televisió el títol habilitant dels quals siga atorgat per la Generalitat Valenciana.
  
b) L'elaboració de criteris sobre la difusió de la imatge institucional i de l'activitat de la Generalitat Valenciana i la coordinació, supervisió i autorització prèvia de la publicitat institucional.
  
c) Proposta de normativa per a la regulació i planificació de les telecomunicacions a la Comunitat Valenciana.
  
d) Assessorament, planificació i gestió del règim jurídic dels mitjans de comunicació social.
  
Article 28. La Direcció de Premsa del President
  
Al cap de Premsa del President, amb rang de director general, li correspon impulsar i coordinar la informació institucional de la Presidència de la Generalitat, auxiliar a la Sotssecretaria del Portaveu del Govern i Comunicació en la coordinació de la informació i imatge de la Presidència de la Generalitat amb la resta del govern.
  
Article 29. L'Oficina del Portaveu
  
L'Àrea de l'Oficina del Portaveu, que dependrà directament del sotssecretari del Portaveu del Govern i Comunicació, és l'àrea que impulsa l'emissió d'informació institucional i de govern.
  
Li correspon en concret el disseny i anàlisi dels treballs, tècniques i estudis d'avaluació de l'eficàcia de la política informativa pel que fa al desenvolupament de l'acció del govern de la Generalitat Valenciana.
  
Capítol IV
  
La Sotssecretaria de Planificació i Estudis
  
Article 30
  
La Sotssecretaria de Planificació i Estudis té encomanades les funcions següents:
  
1. Prestar assistència i assessorament al president i a la resta d'òrgans directius de la Presidència.
  
2. Realitzar estudis i recopilar documentació sobre matèries que afecten al Consell.
  
3. La coordinació de la Revista Valenciana d'Estudis Autonòmics.
  
4. L'alta inspecció general de totes les activitats i serveis de l'administració autonòmica valenciana i dels organismes, entitats i empreses d'aquells dependents.
  
Article 31
  
La Sotssecretaria de Planificació i Estudis s'estructura en les àrees següents:
  
1. Àrea de Planificació i Estudis
  
2. Àrea de Documentació i Anàlisi de Dades
  
3. Àrea d'Anàlisi i Seguiment de Programes
  
4. Àrea d'Inspecció General de Serveis
  
Capítol V
  
Gabinet Jurídic
  
Article 32
  
1. El Gabinet Jurídic de la Generalitat Valenciana és l'òrgan directiu que té encomanat l'assessorament en dret i representació i defensa en judici de l'administració de la Generalitat Valenciana i les seues entitats autònomes, que exercirà per mediació dels lletrats que es troben en cada moment integrats en aquest òrgan.
  
2. El Gabinet Jurídic de la Generalitat Valenciana constitueix un òrgan central de la Presidència de la Generalitat.
  
No obstant això, gaudeix d'independència funcional, tant en les relacions amb l'administració de la comunitat autònoma i amb els tribunals de justícia, en el compliment de les seues funcions d'assessorament jurídic i representació i defensa en judici, com en el contingut dels seus informes en dret i actuacions judicials, que estaran sempre subjectes a criteris objectius jurídics.
  
3. Els lletrats de la Generalitat Valenciana dependran orgànicament i funcionalment del director del Gabinet Jurídic de la Generalitat Valenciana.
  
4. Pel fet del seu nomenament i presa de possessió, els lletrats de la Generalitat Valenciana quedaran habilitats per a l'exercici i desenvolupament de totes les seues funcions.
  
Article 33
  
1. El Gabinet Jurídic de la Generalitat Valenciana s'organitza en serveis centrals i en àrees territorials d'àmbit provincial.
  
2. Els serveis centrals del Gabinet Jurídic de la Generalitat Valenciana s'estructuren de la forma següent:
  
a) Àrea d'Assumptes Contenciosos.
  
b) Àrea d'Assessorament Jurídic.
  
c) Secretaria del Gabinet Jurídic.
  
3. Les àrees territorials són les unitats del Gabinet Jurídic d'àmbit provincial i desenvoluparan les funcions d'assessorament jurídic i representació i defensa en judici de l'administració de la Generalitat Valenciana i les seues entitats autònomes.
  
DISPOSICIONS ADDICIONALS
  
Primera
  
Les referències que les disposicions vigents facen a unitats o òrgans de la Conselleria de Presidència, s'entendran referides als òrgans previstos en aquest reglament, d'acord amb les competències que tenen atribuïdes.
  
Segona
  
La Conselleria d'Economia i Hisenda efectuarà les modificacions pressupostàries derivades d'aquest reglament. Mentre, els distints centres directius gestionaran els crèdits relatius a les competències que els hagen atribuït.
  
DISPOSICIÓ TRANSITÒRIA
  
Fins que no s'adeqüen els distints llocs de treball en allò previst en aquest reglament, el personal afectat per les disposicions romandrà en els seus llocs corresponents, sense perjudici de la seua adscripció als centres directius que corresponga.
  
DISPOSICIÓ DEROGATÒRIA
  
Mitjançant aquest decret queden derogats el Decret 44/1996, de 25 de març; Decret 27/1997, de 26 de febrer; Decret 30/1997, de 26 de febrer; Decret 240/1997, de 23 de setembre; Decret 241/1997, de 23 de setembre; Decret 106/1998, de 21 de juliol; Decret 113/1998, d'1 de setembre i el Decret 114/1998, d'1 de setembre.
  
Així mateix, es deroguen els articles 1, 2, 3, 5, 6, 7, 8 i 9 del Decret 302/1997, de 16 de desembre, del Govern Valencià, pel qual es desenvolupen l'organització i les funcions de les delegacions territorials del Govern Valencià i les comissions territorials de coordinació i totes les normes d'igual o inferior rang que s'oposen a allò establit en aquest decret.
  
DISPOSICIONS FINALS
  
Primera
  
Als efectes de la interposició dels recursos administratius, posen fi a la via administrativa les resolucions dictades pels sotssecretaris en l'àmbit de les seues respectives competències.
  
Segona
  
Aquest decret entrarà en vigor en la data de la seua aprovació.
  
València, 30 de juliol de 1999
  
El president de la Generalitat Valenciana,


Còpia Permalink ELI